**2. NAPIREND**

**Mindszentkálla Község Önkormányzata Képviselő-testületének**

**2017. november 7-i rendkívüli ülésére.**

**Tárgy**: A reklámok, reklámhordozók elhelyezéséről szóló önkormányzati rendeletet megalkotása

**Előterjesztő**: Német László, polgármester

**Előkészítette:** Biborné Viszt Ágnes hatósági ügyintéző

Jogszabállyal nem ellentétes

---------------------------

Előterjesztő Tóthné Titz Éva

Jegyzőt helyettesítő aljegyző

Tisztelt Képviselő-testület!

I. A Veszprém Megyei Kormányhivatal Hatósági Főosztálya értesítette hatóságomat, hogy 2017. szeptember 25-én megjelent a településkép védelméről szóló 2016.évi LXXIV. törvény (továbbiakban:Tkvtv.), módosításáról szóló 2017. évi CV. törvény, mely a Településképi Arculati Kézikönyv és a településképi rendelet elfogadásának határidejét 2017. október 1-ről 2017. december 31-re módosította.

A Tkvtv. 16§ (2) bekezdése szerint:

A reklámok, reklámhordozók és cégérek elhelyezésének, alkalmazásának követelményeiről, feltételeiről és tilalmáról szóló önkormányzati rendeletet, a településkép védelméről szóló törvénnyel, valamint a településkép védelméről szóló törvény reklámok közzétételével kapcsolatos rendelkezéseinek végrehajtásáról szóló 104/2017. (IV.28.) Korm. rendelettel összhangban módosítani kell, vagy meg kell alkotni 2017. október 1-ig amennyiben nem került elfogadásra a településképi rendelet.

A reklámok, reklámhordozók és cégérek elhelyezéséről szóló önkormányzati rendelet elfogadásával egyidejűleg hatályon kívül kell helyezni a helyi építési szabályzat, a közterület-használatáról szóló, e tárgykörre vonatkozó előírásait, illetve a reklámokkal kapcsolatos önálló önkormányzati rendeletet.

Kérem a Tisztelt Képviselő-testületet, hogy az előterjesztést megvitatni szíveskedjenek.

**Előzetes hatásvizsgálat a jogalkotásról szóló**

**2010. évi CXXX. törvény 17.§ (1) bekezdése alapján:**

A rendelet-tervezet címe: Mindszentkálla Község Önkormányzata Képviselő-testületének

…/2017.(...) önkormányzati rendelete a reklámok, reklámhordozók elhelyezéséről

Társadalmi-gazdasági hatása: A településkép védelme és igényes kialakítása a lakosság érdekében

Költségvetési hatása: Nincs.

Környezeti, egészségi következményei: Az épített környezet, a településkép esztétikus kialakítása.

Adminisztratív terheket befolyásoló hatása: Nincs.

Egyéb hatása: Nincs.

A rendelet megalkotásának szükségessége: A településkép védelméről szóló 2016.évi LXXIV. törvény, valamint a módosításáról szóló 2017. évi CV. törvényben foglaltak betartása.

A rendelet megalkotása elmaradása esetén várható következmények: A rendelet megalkotásának elmaradása esetén, annak következményeként jogszabálysértés valósulna meg, felügyeleti szerv törvényességi észrevételét vonná maga után.

A rendelet alkalmazásához szükséges feltételek:

- személyi: nincs.

- szervezeti: nincs.

- tárgyi: nincs.

- pénzügyi: nincs.

**INDOKOLÁS**

A településkép védelméről szóló 2016.évi LXXIV. törvény 16.§ (2) bekezdése értelmében a reklámok, reklámhordozók és cégérek elhelyezésének, alkalmazásának követelményeiről, feltételeiről és tilalmáról önkormányzati rendeletet kell alkotni.

Az 1.§ meghatározza a rendelet célját és hatályát.

A 2.§ értelmező rendelkezések a rendeletben használt fogalmakra vonatkozóan.

A 3. § szabályozza a település közigazgatási területén a reklámok közzétételét.

A 4.§ meghatározza a reklámok elhelyezésének általános szabályait.

Az 5.§ meghatározza az utcabútorok elhelyezésére vonatkozó szabályokat.

A 6.§ szabályozza a reklámhordozóra, reklámhordozó berendezésekre vonatkozó követelményeket..

A 7.§ szabályozza a közművelődési célú hirdetőoszlop létesítését.

A 8. § szabályozza a jelentősnek minősített eseményről való tájékoztatást.

A 9.§ szabályozza az építési reklámháló kihelyezésének engedélyezését.

A 10. § szabályozza a településképi bejelentési eljárást, a reklámok reklámhordozók elhelyezésére vonatkozóan.

A 11. § meghatározza a rendelet hatályba lépésének idejét.

A 12. § meghatározza a hatályon kívül helyezett szabályozásokat.

Mindszentkálla Község Önkormányzata Képviselő-testületének

…/2017. (IX….) önkormányzati rendelete

a reklámok, reklámhordozók elhelyezéséről

Mindszentkálla Község Önkormányzata Képviselő-testülete az Alaptörvény 32. cikk (1) bekezdés *a)* pontjában meghatározott jogalkotási hatáskörében, a településkép védelméről szóló 2016. évi LXXIV. törvény 12.§ (5) bekezdésében kapott felhatalmazás alapján a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 5. pontjában meghatározott feladatkörében eljárva a településkép védelme érdekében a következőket rendeli el:

1. **Fejezet**

**Általános rendelkezések**

1. **A rendelet célja és hatálya**

**1. §**

(1) E rendelet célja Mindszentkálla településképének védelme érdekében a település területén elhelyezhető reklámhordozók számának, formai és technológiai feltételeinek, valamint elhelyezésük módjának szabályozása.

(2) E rendelet hatálya Mindszentkálla közigazgatási területén, a közterületen, a közterületről látható magánterületen, köztulajdonban álló ingatlanon vagy köztulajdonban álló, valamint közforgalmi személyszállítási szolgáltatást végző személy tulajdonában álló ingatlanon történő reklám, illetve reklámhordozó elhelyezésére terjed ki.

(3) E rendelet személyi hatálya kiterjed minden természetes és jogi személyre, jogi személyiséggel nem rendelkező szervezetre – ideértve a külföldi székhelyű vállalkozás magyarországi fióktelepét is –, aki Mindszentkálla a (2) bekezdésben meghatározott helyen reklámot tesz közzé, reklámhordozót tart fenn, helyez el, valamint reklámot, reklámhordozót kíván elhelyezni vagy ilyen céllal felületet alakít ki.

**2.Értelmező rendelkezések**

**2. §**

E rendelet alkalmazásában:

1. CityLight formátumú eszköz: olyan függőleges elhelyezésű berendezés, amelynek mérete hozzávetőlegesen 118 cm x 175 cm és hozzávetőlegesen 2 négyzetméter látható, papíralapú reklámközzétételre alkalmas felülettel vagy 72”-90” képátlójú, 16:9 arányú, álló helyzetű digitális kijelzővel rendelkezik;
2. CityBoardformátumú eszköz: olyan 2,5 métertől 3,5 métermagasságú két lábon álló berendezés, amelynek mérete 7-9 négyzetméter, látható, papír- (vagy fólia-) alapú, nem ragasztott, hátulról megvilágított reklámközzétételre alkalmas, hátsó fényforrás által megvilágított felülettel, vagy ilyen méretű digitális kijelzővel rendelkezik;
3. funkcionális célokat szolgáló utcabútor: olyan utasváró, kioszk és információs vagy más célú berendezés, amely létesítésének célját tekintve elsődlegesen nem reklámközzétételre, hanem az adott területen ténylegesen felmerülő, a berendezés funkciójából adódó lakossági igények kielégítésére szolgál;
4. információs célú berendezés: az önkormányzati hirdetőtábla, az önkormányzati faliújság, az információs vitrin, az útbaigazító hirdetmény, a közérdekű molinó, valamint a CityLight formátumú eszköz és CityBoard formátumú eszköz;
5. közérdekű molinó: olyan, elsődlegesen a település életének valamely jelentős eseményéről való közérdekű tájékoztatást tartalmazó, nem merev anyagból készült hordozófelületű hirdetmény, amely falra vagy más felületre, illetve két felület között van kifeszítve oly módon, hogy az nem képezi valamely építmény homlokzatának tervezett és engedélyezett részét.
6. közérdekű reklámfelület: olyan reklámhordozó vagy reklámhordozót tartó berendezés, amelyen a reklám közzététele más, egyéb célú berendezés közterületen való létesítésére, fenntartására tekintettel közérdekből biztosított, és amely ezen egyéb célú berendezéstől elkülönülten kerül elhelyezésre;
7. más célú berendezés pl. a pad, a kerékpárállvány, a hulladékgyűjtő, a telefonfülke, a reklámfelületet is tartalmazó, közterület fölé nyúló árnyékoló berendezés, korlát és a közterületi illemhely
8. önkormányzati faliújság: az önkormányzat által a lakosság tájékoztatása céljából létesített és fenntartott, elsődlegesen az önkormányzat testületei, szervei, tisztségviselői tevékenységéről a lakosságot tájékoztató berendezés, mely az önkormányzat működését szolgáló épületek homlokzatán kerül elhelyezésre és mely a közérdekű tájékoztatási célt meghaladóan reklámok közzétételére is szolgálhat**;**
9. önkormányzati hirdetőtábla: az önkormányzat által a lakosság tájékoztatása céljából létesített és fenntartott, elsődlegesen a település élete szempontjából jelentős információk, közlemények, tájékoztatások, így különösen a település életének jelentős eseményeivel kapcsolatos információk közzétételére szolgáló, közterületen elhelyezett tábla, mely a közérdekű tájékoztatási célt meghaladóan reklámok közzétételére is szolgálhat**;**
10. útbaigazító hirdetmény: közérdekű információt nyújtó olyan közterületi jelzés, amelynek funkciója idegenforgalmi eligazítás, közösségi közlekedési szolgáltatásról tájékoztatás, vagy egyéb közérdekű tájékoztatás;

**II. Fejezet**

**Reklámok elhelyezésére vonatkozó szabályok**

1. **Reklámok elhelyezésének általános szabályai közterülten és a közterületről látható magánterületen**

**3. §**

Mindszentkálla közigazgatási területén tiltott valamennyi e rendeletben, a településképről szóló törvényben (a továbbiakban: Tvtv.), valamint a Tvtv. felhatalmazása alapján kiadott,a településkép védelméről szóló törvény reklámok közzétételével kapcsolatos rendelkezéseinek végrehajtásáról szóló 104/2017. (IV. 28.) Korm. rendeletben (a továbbiakban: Kr.) tiltott vagy nem szabályozott reklám közzététele.

**4. §**

(1) Reklámhordozók elhelyezése a hagyományosan kialakult településképet nem változtathatja meg hátrányosan.

(2) Reklámhordozó az épületek utcai homlokzatán – építési reklámháló kivételével – nem helyezhető el.

(3) Magántulajdonban álló ingatlanon elhelyezett reklámhordozó a telekhatárt nem keresztezheti és közvetlenül a telekhatáron nem helyezhető el.

(4) A meghatározott utcabútoroktól számítva egy adott útszakasz menetirány szerinti azonos oldalán ötven méteren belül további reklámhordozó nem helyezhető el. A tilalom nem vonatkozik a reklámközzétételre nem használt információs célú berendezésekre, funkcionális célú utcabútorokra, közérdekű reklámfelületre, továbbá az építési reklámhálóra.

(5) Reklámhordozó megvilágítása céljából kizárólag 80 lumen/Watt mértéket meghaladó hatékonyságú, statikus meleg fehér színű fényforrások használhatók.

(6) Reklám analóg és digitális felületen, állandó és változó tartalommal is közzétehető.

(7) A közérdekű molinó, az építési reklámháló és a közterület fölé nyúló árnyékoló berendezés kivételével molinó, ponyva vagy háló reklámhordozóként, reklámhordozót tartó berendezésként nem alkalmazható.

1. **Egyes utcabútorok elhelyezésére vonatkozó különleges szabályok**

**5. §**

(1) Mindszentkálla közigazgatási területén kizárólag olyan utasváró létesíthető, amely megfelel a jogszabályban meghatározott technológiai feltételeknek.

(2) Mindszentkálla közigazgatási területén kizárólag olyan kioszk létesíthető, amely megfelel a jogszabályban meghatározott technológiai feltételeknek.

(3) Mindszentkálla közigazgatási területén az 1. mellékletben meghatározott közművelődési intézményekkel megegyező számú közművelődési célú hirdetőoszlop létesíthető. Közművelődési célú hirdetőoszlop reklám közzétételére igénybe vehető felülete a tizenkétnégyzetmétert nem haladhatja meg.

(4) Információs célú berendezés az alábbi gazdasági reklámnak nem minősülő közérdekű információ közlésére létesíthető:

1. az önkormányzat működés körébe tartozó információk;
2. a település szempontjából jelentős eseményekkel kapcsolatos információk;
3. a településen elérhető szolgáltatásokkal, ügyintézési lehetőségekkel kapcsolatos tájékoztatás nyújtása;
4. idegenforgalmi és közlekedési információk;
5. a társadalom egészét vagy széles rétegeit érintő, elsősorban állami információk;

(5) Az információs célú berendezés felületének legfeljebb kétharmada vehető igénybe reklám közzétételére, felületének legalább egyharmada a (4) bekezdés szerinti közérdekű információt kell, tartalmazzon.

(6) A más célú berendezés reklámcélra nem használható, kivéve a közterület fölé nyúló árnyékoló berendezés. A közterület fölé nyúló árnyékoló berendezés egész felülete hasznosítható reklámcélra.

1. **Reklámhordozóra, reklámhordozó berendezésekre vonatkozó követelmények**

**6. §**

(1) Mindszentkálla közterületein reklámhordozón

1. horganyozott és szinterezett acélból, vagy szinterezett alumíniumból készült eszközön;
2. plexi vagy biztonsági üveg mögött;
3. hátsó fényforrás által megvilágított eszközben;
4. állandó és változó tartalmat is megjelenítő eszközön;
5. egymástól számított 2 méteres távolságon belül – ide nem értve az egyetlen funkcionális célú utcabútoron történő több reklámhordozó elhelyezését – sem horizontálisan, sem vertikálisan nem

helyezhető el.

(2) A közérdekű reklámfelület, az utasváró és a kioszk kivételével a reklám elhelyezésére szolgáló reklámhordozón kialakítható reklámfelület legalább egyharmadán Mindszentkálla az információs célú berendezésekre megállapított információk közzétételére jogosult.

**III. Fejezet**

**Közművelődési célú hirdetőoszlop létesítése**

**7. §**

(1) Mindszentkálla közigazgatási területén a 1. mellékletben meghatározott közművelődési intézmények közművelődési célú hirdetőoszlop használatára jogosultak.

(2) Valamennyi, a 1. mellékletben meghatározott közművelődési intézmény településképi bejelentési eljárásban kezdeményezheti a közművelődési hirdetőoszlop létesítését.

**IV. Fejezet**

**Eltérés a reklámok elhelyezésére vonatkozó szabályoktól**

1. **Eltérés jelentősnek minősített eseményről való tájékoztatás érdekében**

**8. §**

(1) A polgármester jelentősnek minősített eseményről való tájékoztatás érdekében, a jelentősnek minősített esemény időtartamára, legfeljebb azonban valamennyi jelentős esemény esetén, együttesen naptári évente tizenkét hét időtartamra a vonatkozó jogszabályok szerint településképi bejelentési eljárásban eltérést engedélyezhet a reklám közzétevője számára.

(2)A polgármester döntése nem pótolja, illetve helyettesíti a reklám közzétételéhez szükséges, jogszabályban előírt egyéb hatósági engedélyeket, melyeknek a beszerzése a reklám közzétevőjének feladata.

(3) A reklám közzétevője az eltérést a településképi bejelentési eljárás lefolytatására irányuló írásbeli kérelmével kezdeményezheti.

1. **Építési reklámháló kihelyezésének engedélyezése**

**9. §**

(1) A polgármester – településképi bejelentési eljárásban - az építési tevékenység építési naplóval igazolt megkezdésétől számított 3 hónap időtartamra az építési tevékenységidőtartamára] építési reklámháló kihelyezését engedélyezheti.

(2) A polgármester kivételesen, különösen az építési tevékenység folytán a településkép várható javulására tekintettel az (1) bekezdés szerinti határidőt legfeljebb egy alkalommal 3hónapra meghosszabbíthatja, amennyiben a kérelmező a kérelmet az (1) bekezdés szerinti időtartam lejártát megelőző 30 nappal benyújtja.

(3) Egy épület azonos közterületre néző homlokzatán kizárólag egy építési reklámháló helyezhető el.

**V. Fejezet**

**Településképi bejelentési eljárás a reklámok és reklámhordozók elhelyezésére**

**10. §**

(1) A polgármester településképi bejelentési eljárást folytat le a Kr.-ben szereplő általános településképi követelmények és jelen rendeletben foglalt reklám és reklámhordozó elhelyezési követelmények tekintetében a reklámok és reklámhordozók elhelyezését megelőzően.

(2) A polgármester a településképi bejelentési eljárást a Tvtv-ben, a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendeletben (a továbbiakban: Tr.) és a jelen rendeletben foglalt eljárási szabályok szerint folytatja le.

(3) A polgármester településképi bejelentési tudomásulvételének érvényességi ideje a kiadmányozástól számított egy év.

(4) A reklám és reklámhordozó elhelyezése a településképi bejelentés alapján – a Polgármester tudomásul vételét tartalmazó hatósági határozatának birtokában, az abban foglalt esetleges kikötések figyelembevételével – megkezdhető, ha ahhoz más hatósági engedély nem szükséges.

(5) E rendeletben foglalt településképi kötelezettségek megsértésével kapcsolatos hatósági eljárásra a Tvtv., a Tr. és a Kr. illetve a közigazgatási hatósági eljárás és szolgáltatás általános szabályairól szóló törvény rendelkezéseit kell alkalmazni.

**VI. Fejezet**

**Záró rendelkezések**

**11.§** Ez a rendelet a kihirdetését követő napon lép hatályba.

**12.§** Hatályát veszti Mindszentkálla Község Önkormányzata Képviselő-testületének a közterületek használatáról szóló 9/2008. (VI.06.) önkormányzati rendelet

a) 1.§ -ban a „hirdető berendezések elhelyezését” szövegrész,

b) 3. § (2) bekezdés a) pontjában a „hirdető berendezés (fényreklám), továbbá cég-és címtábla” szövegrész,

c) 3. § 3) bekezdés c) pontjában a „hirdető berendezés (fényreklám), cég-és címtábla” szövegrész,

d) 9. § b) pontja

e) 1. melléklet 2. pontjában a „hirdető berendezés (fényreklám), továbbá cég-és címtábla” szövegrész.

Németh László István Tóthné Titz Éva

polgármester jegyzőt helyettesítő aljegyző

Kihirdetés napja: 2017.

Tóthné Titz Éva

jegyzőt helyettesítő aljegyző

1. melléklet a …/2017 (…) önkormányzati rendelethez

1. Az önkormányzat illetékességi működő közművelődési intézmények:

1.1 Művelődési ház működik.

1.2 Könyvtár